
SERVICIUL STRATEGII ȘI PROGRAME EDUCAȚIONALE
NR. ASEMT2023-2369/04.09.2023


REFERAT DE APROBARE A PROIECTULUI DE HOTĂRÂRE
privind desemnarea reprezentanților din partea Consiliului Local al Municipiului Timişoara  în Consiliile de Administraţie ale unităţilor de învăţământ preuniversitar de stat și particular  de pe raza Municipiului Timişoara, pentru anul şcolar 2023 -2024


1. Descrierea situaţiei actuale
	Prin Hotărârea Consiliului Local al Municipiului Timişoara nr. 106/21.03.2023 a fost aprobată organizarea şi funcţionarea reţelei şcolare a unităţilor de învăţământ preuniversitar de pe raza Municipiului Timişoara pentru anul şcolar 2023 -2024. 
Conform prevederilor art. 128 din Legea învățământului preuniversitar nr. 198/04.07.2023, 
”(2) În unităţile de învăţământ de stat, consiliul de administraţie este organul deliberativ de conducere al unităţii de învăţământ şi este constituit din 7, 9 sau 11 membri, astfel:
a) în cazul în care consiliul de administraţie este format din 7 membri, aceştia sunt: directorul, 2 cadre didactice, 2 reprezentanţi ai părinţilor, primarul sau un reprezentant al primarului, un reprezentant al consiliului local. Prevederile se aplică în mod corespunzător unităţilor de învăţământ cu efective mai mici de 300 de beneficiari primari. Cvorumul de şedinţă este constituit în prezenţa a cel puţin 4 membri;
b) în cazul în care consiliul de administraţie este format din 9 membri, aceştia sunt: directorul, 3 cadre didactice, din care un reprezentant poate fi un reprezentant al personalului didactic auxiliar, primarul sau un reprezentant al primarului, 2 reprezentanţi ai consiliului local, 2 reprezentanţi ai părinţilor. Prevederile se aplică în mod corespunzător unităţilor de învăţământ cu efective între 301 şi 400 de beneficiari primari. Cvorumul de şedinţă este constituit în prezenţa a cel puţin 5 membri;
c) în cazul în care consiliul de administraţie este format din 11 membri, aceştia sunt: directorul, 4 cadre didactice din care un reprezentant poate fi un reprezentant al personalului didactic auxiliar, primarul sau un reprezentant al primarului, 2 reprezentanţi ai consiliului local, 3 reprezentanţi ai părinţilor. Prevederile se aplică în mod corespunzător unităţilor de învăţământ cu efective de peste 400 de beneficiari primari. Cvorumul de şedinţă este constituit în prezenţa a cel puţin 6 membri;
d) în consiliile de administraţie ale unităţilor de învăţământ de nivel liceal/postliceal, din cota aferentă părinţilor un loc este repartizat, cu drept de vot, unui reprezentant al elevilor care a împlinit 18 ani;
e) în consiliile de administraţie ale unităţilor de învăţământ care şcolarizează doar nivel postliceal cota aferentă părinţilor revine reprezentanţilor elevilor;
f) în unităţile de învăţământ care organizează învăţământ liceal tehnologic şi postliceal, consiliile de administraţie se pot mări cu 2 membri desemnaţi de operatorii economici parteneri, asociaţii profesionale partenere, consorţii partenere. Reprezentantul desemnat de unul dintre operatorii economici poate avea calitatea de preşedinte al consiliului de administraţie.
Preşedintele consiliului de administraţie este ales dintre membrii acestuia cu majoritate simplă a voturilor. În cazul în care sunt mai mulţi operatori economici parteneri, asociaţii profesionale partenere şi consorţii partenere, aceştia îşi desemnează reprezentanţii în consiliul de administraţie al unităţii de învăţământ sau pot forma un consiliu reprezentativ care să nominalizeze reprezentanţii pe locurile care le sunt alocate. În acest caz, cvorumul de şedinţă reglementat la lit. a)-c) se măreşte cu 1 membru, respectiv 2 membri;
g) în unităţile de învăţământ care organizează exclusiv învăţământ tehnologic, componenţa consiliului de administraţie asigură reprezentarea în număr egal a membrilor din partea operatorilor economici, asociaţiilor profesionale partenere, consorţiilor partenere, respectiv a membrilor din partea cadrelor didactice, alături de primar sau un reprezentant al acestuia, un reprezentant al consiliului local şi un reprezentant al părinţilor. În cazul în care sunt mai mulţi operatori economici parteneri, aceştia vor desemna reprezentanţii în consiliul de administraţie al unităţii de învăţământ sau pot forma un consiliu reprezentativ care să desemneze reprezentanţii pe locurile care le sunt alocate;
(6) În învățământul particular și confesional, în componența consiliului de administrație sunt incluși reprezentanți ai fondatorilor. Conducerea consiliului de administrație este asigurată de persoana desemnată de fondatori. În unitățile care școlarizează beneficiari primari la niveluri din învățământul obligatoriu, consiliul de administrație cuprinde și un reprezentant al consiliului local.”
	Conform prevederilor art. 5 din metodologia cadru de organizare şi funcţionare a consiliului de administraţie din unităţile de învăţământ preuniversitar aprobată prin Ordinul nr. 5154/2021 al Ministrului Educaţiei Naţionale, la începutul fiecărui an şcolar, dar nu mai târziu de data începerii cursurilor, consiliul de administraţie în exerciţiu hotărăşte declanşarea procedurii de constituire a noului consiliu de administraţie. 
	În aceste condiții se impune adoptarea unei hotărâri privind desemnarea noilor reprezentanți ai consiliului local în consiliile de administraţie a unităților de învățământ preuniversitar de stat  de pe raza Municipiului Timișoara, astfel:
· Anexa nr. 1 - reprezentanții Consiliului Local  al municipiului Timișoara, desemnați în consiliul de administrație a unităților de învățământ preuniversitar de stat și a unităților de învățământ conexe de pe raza Municipiului Timișoara. 
· Anexa nr. 2 - reprezentanții Consiliului Local al municipiului Timișoara, desemnați în consiliul de administrație a unităților de învățământ preuniversitar privat de pe raza Municipiului Timișoara.

2. Concluzii
	Urmare a celor prezentate mai sus, considerăm oportună promovarea Proiectului de hotărâre privind desemnarea reprezentanților din partea Consiliului Local al Municipiului Timişoara în Consiliile de Administraţie ale unităţilor de învăţământ preuniversitar de stat și particular de pe raza Municipiului Timişoara, pentru anul şcolar 2023 -2024 şi îl supunem spre dezbatere şi aprobare Consiliului Local al Municipiului Timişoara. 

